Waar is Kobus Wiese? | Netwerk24
Waar is Kobus Wiese?
Deur Jaco Nel 09 Februarie 2020 02:10
Hoe verloor jy 'n reusagtige groot kêrel soos Kobus Wiese? Wat de hel het van hom geword?
Dit is die vraag wat verskeie rugbyondersteuners vra nadat die gewilde oud-Springbokslot en ankeraanbieder van die program SuperRugby op kykNET nie die afgelope Maandag op sy pos was nie.
Wiese is al 'n instelling op die program wat hy al vir die afgelope 20 jaar help aanbied.
Dat iets agter die skerms van SuperRugby aan die gang is, is gewis.
Johnny Davids, die Kwêla-aanbieder wat Maandag vir Wiese ingestaan het, sê hy is vroeër die dag gebel en gevra om vir Wiese in te staan.
"Ek het geen idee hoekom hy nie daar was nie."
En Wiese self wil ook nie sê wat aangaan nie.
"Ek kan op dié stadium geen kommentaar lewer nie, ek sal myself benadeel," het hy die afgelope week aan Rapport gesê, voordat hy bygevoeg het: "Ek belowe om jou te kontak sodra ek kan. Sekere mense sit en wag om my reaksie te sien!"
Alles is glo nie pluis agter die TV-skerms nie.
Ook Wiese se vrou, Belinda, het op Twitter laat blyk dat alles nie pluis is nie en dat SuperSport besig is om van Wiese ontslae te raak. "Indien 'n persverklaring uitgereik word, moet verduidelik word hoekom (hulle hom ná) 20 jaar as aan­bieder . . . vervang sonder kennis en rede."
Sy het intussen dié inskrywing verwyder, maar hertwiet steeds alles wat Wiese se vriend Kwagga Boucher, 'n voormalige Griffon- en Boland-speler, op Twitter skryf.
Boucher meen ook daar word gepoog om van Wiese as aanbieder ontslae te raak.
"Die man het SuperRugby van episode een af gedra. Dis ons Afrikaanse mense se program. Hande van ons mense af," lui een van sy twiets.
SuperSport se woordvoerder, Clinton van der Berg, sê egter Wiese werk steeds as aanbieder van SuperRugby.